Technická škôlka, už aj v Malackách

Škôlkari predškolského veku z materskej školy na Štúrovej ulici sa môžu tešiť z unikátnych aktivít, ktoré do ich škôlky prinesie nedávno spustený projekt s názvom **Technická škôlka**.

Ide o vzdelávací projekt zameraný na**polytechnickú výchovu predškolákov.**   
Cieľom projektu je hravou formou u detí**podporovať technické myslenie, tvorivosť, manuálnu zručnosť i verbálne schopnosti**. V súčasnej dobe totiž zaznamenávame pokles záujmu o technické vedy a nedostatok základných technických znalostí a manuálnych zručností u mládeže. Technická škôlka chce deti v predškolskom veku hravou formou motivovať k riešeniu jednoduchých úloh a priblížiť im tak svet techniky. Deti si pod vedením pedagógov, ale aj na základe vlastnej skúsenosti budú vyrábať modely vozidiel  ako kolobežky, bicykle či motorky i traktory, rad príde aj na modely lodí a lietadiel, alebo darček pre mamičku. Nebude chýbať diskusia o tom, ako sa dá daná úloha vyriešiť a prečo je vhodný práve taký spôsob, aby sa okrem manuálnych zručností povzbudili aj verbálne schopnosti. Účasť detí pri týchto aktivitách je dobrovoľná a len so súhlasom rodičov. Projekt podporuje napĺňanie obsahu **Štátneho vzdelávacieho programu pre predprimárne vzdelávanie**vo vzdelávacích oblastiach Človek a svet práce a Človek a príroda, predovšetkým v oblasti rozvíjania technických zručností detí a technickej gramotnosti komplexne.

Tento projekt bude spustený na EP Štúrova od 19.10.2018. Počas školského roka 2018/2019 pribudne EP Bernolákova a EP Hviezdoslavova.